कई शहरों में स्कूल 2 दिन बंद; गुरुग्राम में वर्क फ्रॉम होम की एडवाइजरी
हरियाणा में मानसून आज भी पूरी तरह से एक्टिव रहेगा। चंडीगढ़ मौसम विभाग ने 11 शहरों के लिए अगले 3 घंटे भारी बताए हैं। विभाग ने यहां भारी बारिश की चेतावनी जारी करते हुए शहरों को ऑरेंज अलर्ट जारी किया है।
हरियाणा में लगातार बारिश से हालात बिगड़ने लगे हैं। बारिश की वजह से करनाल और फतेहाबाद में छत गिर गई। वहीं गुरुग्राम में कार पानी में फंस गई। अंबाला में घरों के भीतर पानी घुस गया। जिस वह से लोगों को छतों पर शरण लेनी पड़ी है। कल भी हरियाणा में उत्तर हरियाणा के साथ दक्षिण और दक्षिण पूर्व के 16 जिलों में भारी बारिश की चेतावनी जारी की गई है
अंबाला, रोहतक, फरीदबाद समेत कई शहरों में स्कूलों की छुट्‌टी का ऐलान किया गया है। गुरुग्राम में डिप्टी कमिश्नर ने सभी ऑफिसों को वर्क फ्रॉम होम शुरू करने को कहा है।
वहीं जलभराव से पैदा हुई स्थिति को देख CM मनोहर लाल कौशल्या डैम पहुंचे। यहां सीएम ने कहा कि 2 दिन से बारिश काफी ज्यादा होने के कारण कौशल्या डैम के पानी का लेवल बढ़ गया था। डैम का गेट खोलकर 4000 क्यूसिक पानी निकाला जा रहा है। उन्होंने बताया कि अब बारिश रुक गई है, अभी स्थिति बिल्कुल ठीक है।
सीएम ने बताया कि हथिनी कुंड बैराज पर एक लाख क्यूसिक पानी छोड़ जा रहा है, वहां 3 लाख क्यूसेक पानी पर अलर्ट होता है। आगे भी अगर बारिश आती है या पहाड़ से पानी आता है हर प्रकार की स्थिति से निपटने के लिए हमारी टीम तैयार है।
हरियाणा के इन 16 जिलों में कल अलर्ट
हरियाणा में कल यानी सोमवार को 16 जिलों में बारिश का अलर्ट जारी किया है। इनमें हरियाणा के उत्तर क्षेत्र के जिले पंचकूला, अंबाला, यमुनानगर, कुरुक्षेत्र, कैथल और करनाल के साथ दक्षिण और दक्षिण पूर्व के जिले महेंद्रगढ़, रेवाड़ी, झज्जर, गुरुग्राम, नूंह, पलवल, फरीदाबाद, रोहतक, सोनीपत और पानीपत में भारी बारिश की चेतावनी दी गई है।
DSE ने सभी जिलों के DC को स्कूलों की छुट्टी के लिए लिखा पत्र
हरियाणा में भारी बारिश के कारण स्कूलों की छुट्टी के लिए विद्यालय शिक्षा निदेशालय ने प्रदेश के सभी डीसी को पत्र लिखा है। जिसमें डीसी को भारी बारिश को देखते हुए सरकारी व प्राइवेट स्कूलों की छुट्टियों की घोषणा करने के लिए कहा है। यह निर्णय बच्चों की सुरक्षा को देखते हुए लिया गया है। मौसम विभाग द्वारा भारी बारिश की संभावना को देखते हुए विद्यालय शिक्षा निदेशालय ने सभी जिलों के डीसी को पत्र जारी कर के आवश्यक कदम उठाने के लिए कहा गया है।
हरियाणा के अलग-अलग जिलों में बारिश के हालात...
पानीपत में जलभराव में बच्चों ने की बोटिंग
पानीपत में जून माह के आखिरी सप्ताह से लगभग रोज बारिश हो रही है। शनिवार को दिनभर जमकर बारिश होने के बाद रविवार को भी बरसात का दौर जारी है। इससे पानीपत में पानी-पानी हो गया है। गलियां, सड़कें, खेत समेत तमाम जगहें जलमग्न हो गई हैं। आलम यह है कि पानी निकासी न होने से गलियों में भरे बरसाती पानी में बच्चों ने बोटिंग भी करनी शुरू कर दी।
करनाल में बारिश से मकान की छत गिरी
करनाल के कर्ण विहार में बारिश के चलते शनिवार देर रात अपने मकान में सो रहे परिवार के ऊपर मकान की छत ढह गई। हादसे में महिला और उसकी बेटी गंभीर रूप से घायल हो गई। जिन्हें इलाज के लिए अस्पताल में भर्ती कराया गया है। इससे पहले प्रेमनगर में बारिश से एक मकान की छत ढह गई। छत पर छप्पर डाला हुआ था, जिसके नीचे दबने से 2 बच्चे घायल हो गए।
गुरुग्राम में बारिश के पानी में डूबी कार:लोगों ने बच्चों-महिलाओं को निकाला
गुरुग्राम के सदर थाने के बाहर पानी में एक कार डूब गई, जिसमें युवाओं सहित बच्चे और महिलाएं भी थे। उन्हें लोगों ने कार से निकालकर सुरक्षित स्थान पर पहुंचाया। कार की सवारियों को निकालकर पहले छत पर बैठाया। इसके बाद कार में पानी भर गया। हालांकि बारिश के पानी में तैराकी कर रहे बच्चों द्वारा मिलकर कार को पानी से तो बाहर निकाल लिया गया, परंतु काफी नुकसान कार मालिक हो गया। पानी भरने से कार का इंजन और मशीनरी खराब हो गई।
फतेहाबाद में छत गिरी, दंपती-2 बच्चे बाल-बाल बचे
फतेहाबाद जिले के टोहाना में शनिवार शाम को शुरू हुई बारिश परिवार के लिए मुसीबत बनी। टोहाना के गांव रत्ताखेड़ा में रात 10 बजे के करीब एक मकान में कमरे की छत भरभरा कर नीचे आ गिरी। गनीमत रही कि मात्र 2 मिनट पहले छत गिरने का आभास होने पति-पत्नी अपने दोनों बेटों सहित तुरंत बाहर आ गए, जिससे उनकी जान बच गई, लेकिन मलबे में दबकर परिवार का सारा सामान बर्बाद हो गया।
कैथल में बाढ़ जैसे हालात
हरियाणा के कैथल जिले में मूसलाधार बारिश हो रही है। पिछले 2 दिन में जिले में औसतन 20 मिलीमीटर बारिश हो चुकी है। पूंडरी में सबसे अधिक 40 मिलीमीटर बारिश हुई। वहीं इस बारिश से जिले में सड़कें और गलियां तालाब बन गई हैं। लोगों को जलभराव होने से काफी परेशानियों का सामना करना पड़ रहा है। रविवार सुबह से कैथल, सीवन, चीका और पूंडरी में तेज बारिश हो रही है। बारिश कभी रुक-रुक कर होती है तो कभी तेज हो जाती है।
अंबाला में छतों पर कटी रात
हरियाणा के अंबाला जिले में पिछले 24 घंटे (शनिवार सुबह) से लगातार बारिश हो रही है। लगातार हुई मूसलाधार बारिश से अंबाला कैंट और सिटी में बाढ़ जैसे हालात पैदा हो गए हैं। पानी की निकासी न होने से सड़कें तालाब बन गई हैं। सेक्टर और कॉलोनियों में 3 से 4 फीट तक पानी खड़ा है। घरों में बरसाती पानी घुसने के बाद लोगों को रातभर परेशानी झेलनी पड़ी। यही नहीं, कई परिवार तो ऐसे थे जिन्हें छत पर बैठ रात काटनी पड़ी। रविवार सुबह भी जलभराव की स्थिति ज्यों की त्यों बनी हुई है।
मानसून सीजन में 101.6 MM बारिश
हरियाणा में मानसून सीजन में बारिश 100 का आंकड़ा पार कर चुकी है। एक जून से अब सूबे में 101.6 एमएम बारिश रिकॉर्ड की गई है। यह सामान्य से 21% ज्यादा बारिश है। इस बारिश से जहां एक और लोगों को गर्मी से राहत मिली है, वहीं शहरों में होने वाले जलभराव ने काफी परेशान भी किया है। सड़कों पर पानी भरने के कारण लोगों को घंटों जाम की स्थिति का सामना करना पड़ रहा है।
नदियों को लेकर जारी अलर्ट
हरियाणा में पिछले कुछ घंटों में नदियों में तेज पानी आने की संभावना है। इसको देखते हुए संबंधित प्रशासन के द्वारा नदियों को लेकर अलर्ट जारी किया है। प्रशासन की ओर से निर्देश दिए गए हैं कि आने वाले 48 घंटों तक लोग नदियों से दूर रहें। यदि इन निर्देशों का पालन नहीं किया जाएगा तो उनके खिलाफ आपराधिक कार्रवाई की जाएगी। पंचकूला में पहले ही नदियों को लेकर धारा 144 लगाई जा चुकी है।